’Fredag for vores fremtid’ og ’There is no planet B’.

Sådan står der på et banner og et skilt foran rådhuset i Sønderborg fredag morgen.

Elever fra Alsundgymnasiet i Sønderborg og seks andre danske gymnasier ”strejker” i dag fra undervisningen.

De mener nemlig ikke, at der er nogen pointe i at modtage undervisning, hvis politikerne ikke sørger for at sikre klodens fremtid. De vil se politisk handling nu.

Omkring 40 alsiske gymnasieelever havde derfor samlet sig foran rådhuset i Sønderborg for at demonstrere for klimaet fredag formiddag.

Elever demonstrerer i hele verden

17-årige Rasmus Madsen, som til daglig går i 2.g på Alsundgymnasiet, står bag demonstrationen i Sønderborg. Han mener, at det er på tide, at de danske politikerne tager ansvar og går forrest i kampen for et bedre klima.